เดือนก.พ.ความเชื่อมั่นทางธุรกิจลดเหลือ49.8
ธปท.เผยผลสำรวจความเชื่อมั่นทางธุรกิจเดือนก.พ.ปีนี้ลดเหลือ 49.8 ห่วงกำลังซื้อในประเทศต่ำ
1 มี.ค. 2560

ธปท.เผยผลสำรวจความเชื่อมั่นทางธุรกิจเดือนก.พ.ปีนี้ลดเหลือ 49.8 ห่วงกำลังซื้อในประเทศต่ำ 
ธนาคารแห่งประเทศไทย (ธปท.) รายงานดัชนีความเชื่อมั่นทางธุรกิจในเดือนก.พ.ปีนี้ ว่า ปรับลดลงเล็กน้อย จากเดือนก่อนอยู่ที่ระดับ 50.1 ลงมาอยู่ที่ระดับ 49.8 ซึ่งเป็นระดับที่ต่ำกว่า 50 ที่สะท้อนความไม่เชื่อมั่นของภาคธุรกิจ เป็นไปตามความเชื่อมั่นด้านผลประกอบการและคำสั่งซื้อของผู้ประกอบการในภาคที่มิใช่อุตสาหกรรม โดยเฉพาะในกลุ่มการค้า ที่ความเชื่อมั่นปรับลดลงต่อเนื่อง ภายหลังจากการสิ้นสุดมาตรการกระตุ้นการจับจ่ายใช้สอยของภาครัฐช่วงปลายปี
อย่างไรก็ดี ความเชื่อมั่นของผู้ประกอบการในภาคอุตสาหกรรมปรับดีขึ้นต่อเนื่องเป็นเดือนที่ 2 โดยเฉพาะความเชื่อมั่นด้านการผลิตและคำสั่งซื้อต่างประเทศของผู้ประกอบการในกลุ่มผลิตเครื่องใช้ไฟฟ้าและอุปกรณ์ และกลุ่มผลิตอาหารและเครื่องดื่ม สอดคล้องกับทิศทางการส่งออกสินค้าของอุตสาหกรรมเหล่านี้ที่ปรับดีขึ้น
สำหรับความเชื่อมั่นทางธุรกิจในอีก 3 เดือนข้างหน้า พบว่า ผู้ประกอบการส่วนใหญ่ยังคงมีมุมมองเชิงบวกต่อการฟื้นตัวทางเศรษฐกิจ โดยมองว่าธุรกิจจะดีขึ้นจากปัจจุบัน สะท้อนจากดัชนีฯ ที่อยู่เหนือระดับ 50 อย่างไรก็ดี มีผู้ที่ประเมินว่าภาวะธุรกิจจะดีขึ้นมีจำนวนน้อยลง ส่วนหนึ่งจากความกังวลของผู้ประกอบการในภาคที่มิใช่อุตสาหกรรมเป็นสำคัญ โดยดัชนีลดลงจากระดับ 56.3 ในเดือนก่อน มาอยู่ที่ระดับ 55.5 ในเดือนนี้ ซึ่งเป็นการปรับลดลงตามความเชื่อมั่นของผู้ประกอบการภาคที่มิใช่อุตสาหกรรมเป็นหลัก ตามองค์ประกอบด้านคำสั่งซื้อ การผลิต และผลประกอบการที่คาดว่าจะปรับลดลง สอดคล้องกับความกังวลของผู้ประกอบการส่วนใหญ่ที่มองว่าความต้องการจากตลาดในประเทศต่ำเป็นข้อจำกัดสำคัญในการดำเนินธุรกิจ
ทั้งนี้ ธปท.จัดทำดัชนีความเชื่อมั่นทางธุรกิจจาก 6 องค์ประกอบ ได้แก่ การผลิต คำสั่งซื้อ การลงทุน ต้นทุนการผลิต ผลประกอบการ และการจ้างงาน โดยประมวลจากผลการสำรวจความคิดจากกลุ่มตัวอย่างธุรกิจขนาดกลางและใหญ่รวม 619 รายทั่วประเทศ ซึ่งผลการสำรวจหากดัชนี เท่ากับ 50 หมายถึง ผู้ประกอบการมีความเชื่อมั่นทรงตัวจากเดือนก่อน หากดัชนีดีมากกว่า 50 หมายถึงผู้ประกอบการมีความเชื่อมั่นดีขึ้นกว่าเดือนก่อน และถ้าดัชนีต่ำกว่า 50 หมายถึงผู้ประกอบการมีความเชื่อมั่นแย่ลงกว่าเดือนก่อน